Ole Stavad (S), 2002-04-09:
Jeg vil godt rose forslagsstillerne i SF for forslaget, for jeg synes, det er sagligt, at det er gennemarbejdet, og at det er et velargumenteret forslag.
Vi er i øvrigt enige med forslagsstillerne i, at lov om undersøgelseskommissioner kan anvendes i denne her sammenhæng med de ændringer, der kom ind under processen. Vi kan sige, at det forslag, der oprindelig blev fremsat, ville have udelukket det, men som forslaget endelig blev vedtaget i 1999, er vi enige med forslagsstillerne i, at det er anvendeligt og kan bruges.
Som allerede justitsministeren har ridset op, er der jo en række ting, man er i gang med at undersøge.
Der er politiet samt advokatundersøgelsen, som nu sættes i gang af Farum Kommune.
Så vidt jeg forstod det, traf man også på et møde i Farum kommunalbestyrelse i går beslutning om, hvem der skal forestå undersøgelsen.
Kommunen er i gang med at få hele sin økonomi gennemarbejdet med det, som indenrigsministeren har i gang, og kommunen er, som man siger populært, sat under administration.
Derfor er selvfølgelig det gode spørgsmål, som jeg også har hørt både justitsministeren og Venstres ordfører mere eller mindre direkte stille: Er alt det, der skal sættes i værk, og er alt det, der skal undersøges, i gang?
Der vil jeg godt give udtryk for, at vi bestemt tvivler på, at det er tilfældet.
Omvendt vil jeg også godt give udtryk for, at vi er enige i, at vi ikke har et tilstrækkeligt godt overblik på nuværende tidspunkt.
Derfor mener jeg også, at den metode, som SF med det her forslag anvender, er fornuftig.
For oven på den debat, vi har her i dag, bliver beslutningsforslaget jo henvist til Udvalget for Forretningsordenen.
Det, jeg gerne ville understrege, og som vel også alle har sagt, er, at enhver sten skal vendes i den her sag.
Hvis vi mener det, må vi vel også alle sammen være parate. Jeg har glædet mig over at høre justitsministeren og også Venstres ordfører give udtryk for, at vi går ind i det her arbejde med den holdning, at i den udstrækning, hvor vi får afgrænset, hvad der endnu ikke er sat i værk, og som der er brug for, så er vi også parat til det.
Jeg hæftede mig ved justitsministerens formulering om, at undersøgelseskommissionen på nuværende tidspunkt ikke ville være et tilstrækkeligt og rigtigt redskab, fordi vi mangler det overblik.
Derfor går vi ind i det her med den holdning, at vi skal lære alt det, der nu kan læres af den her sag, for at sikre, at noget tilsvarende ikke gentages.
Og punkt to er, at de, der skal drages til ansvar, bliver stillet til ansvar.
Det er jo, som også justitsministeren var inde på, politikerne i Farum.
Det kan være ledende embedsmænd.
Det kan også være tilsynsmyndighederne.
Jeg vil gerne understrege, selv om det en gang imellem har været oppe til diskussion, at kan der være tidligere socialdemokratiske ministre, som ikke har udvist tilstrækkelig omhu - i den udstrækning, der skulle være diskussion om det - så ønsker vi fra Socialdemokratiet, at alt bliver vendt, også for så vidt angår de dele, som kan have det indhold. Derfor går vi som sagt ind i det her arbejde med den holdning, at der nu skal laves et grundigt stykke udvalgsarbejde.
Vi kommer givet til at følge det og undersøge og afdække, hvad de igangværende undersøgelser vil tage sig af, og hvad der bliver af mangler.
Når jeg tror på, at vi bliver nødt til at gøre noget yderligere ud over det, der er sat i gang, skyldes det, at det allerede nu fremstår temmelig klart, at ganske meget af det, der er sket i Farum, kan man ikke finde på papir, for ganske meget er foregået mundtligt.
Der er det selvfølgelig en meget stor kvalitet, at politiet er inde, og at politiet kan foretage afhøringer, men også at der er det redskab, der ligger i en undersøgelseskommission, så man tilsvarende der, hvor politiet ikke dækker, kan få tingene ordentligt undersøgt senere.
Derfor tror vi, at redskabet er rigtigt.
Vi vil gå ind i arbejdet positivt.
Vi er indstillet på at være med, når vi har klarhed over, hvordan en undersøgelseskommission i givet fald vil kunne se ud, hvis konklusionen på det tidspunkt er, at det er den, der er behov for.